32004D0545
L 241/66
JURNALUL OFÍCIAL AL UNIUNII EUROPENE
DECIZIA COMISIEI
din 8 iulie 2004
privind armonizarea spectrului radioelectric în banda de frecvențe de 79 GHz în vederea utilizării de către sistemele radar cu rază scurtă de acțiune pentru automobile în Comunitate
[notificată cu numărul C(2004) 2591]
(Text cu relevanță pentru SEE)
(2004/545/CE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Decizia 676/2002/CE a Parlamentului European și a Consiliului din 7 martie 2002 privind cadrul de reglementare pentru politica de gestionare a spectrului de frecvențe radio în Comunitatea Europeană (decizia privind spectrul radio) (1), în special articolul 4 alineatul (3),
întrucât:
(1)
În comunicarea sa către Consiliu și către Parlamentul European din 15 septembrie 2003, intitulată „Tehnologii ale informației și comunicațiilor pentru vehicule sigure și inteligente” (2), Comisia și-a anunțat intenția de a îmbunătăți siguranța rutieră în Europa, în cadrul inițiativei cunoscute drept eSafety. Aceste îmbunătățiri pot fi realizate în special prin utilizarea de noi tehnologii ale informației și ale comunicațiilor și sisteme de siguranță rutieră inteligente, precum sistemele radar cu rază scurtă de acțiune pentru automobile (SRR). La 5 decembrie 2003, în concluziile sale privind siguranța rutieră (3), Consiliul a cerut, de asemenea, îmbunătățirea nivelului de siguranță a vehiculelor prin promovarea noilor tehnologii, cum ar fi siguranța electronică.
(2)
Pentru a facilita o dezvoltare și instalare rapidă și coordonată a sistemelor radar cu rază scurtă de acțiune în Comunitate, este necesar să se pună la dispoziție fără întârziere, pe o bază stabilă și permanentă, benzi de frecvențe radio armonizate, pentru a se crea climatul de încredere adecvat care să permită industriei să facă investițiile necesare.
(3)
În vederea acestei armonizări, la 5 august 2003 Comisia a încredințat un mandat (4) Conferinței Europene a Administrațiilor de Poștă și Telecomunicații (CEPT), în conformitate cu articolul 4 alineatul (2) din Decizia nr. 676/2002/CE, pentru armonizarea spectrului radioelectric și facilitarea unei introduceri coordonate de sisteme radar cu rază scurtă de acțiune pentru automobile (SRR).
(4)
Ca urmare a acestui mandat, CEPT, acționând prin Comitetul său pentru Comunicații Electronice (CCE), a identificat banda de 79 GHz ca fiind cea mai potrivită pentru dezvoltarea și instalarea pe termen lung și în mod permanent a sistemelor radar cu rază scurtă de acțiune. CCE a ajuns la concluzia că funcționarea benzii trebuie să se facă fără interferențe și fără protecție, în conformitate cu Reglementările privind radiocomunicațiile adoptate de Uniunea Internațională a Telecomunicațiilor și potrivit specificațiilor tehnice prevăzute de CCE în decizia sa din 19 martie 2004.
(5)
Rezultatele activității efectuate în baza mandatului dat CEPT cu privire la identificarea unei benzi permanente și pe termen lung pentru sisteme radar cu rază scurtă de acțiune sunt acceptabile și ar trebui să devină aplicabile în Comunitate pentru a asigura disponibilitatea și utilizarea eficace a spectrului radioelectric necesar pentru instituirea și funcționarea pieței interne. Prin urmare, utilizarea sistemelor radar cu rază scurtă de acțiune în banda de 79 GHz trebuie să fie autorizată cât mai curând posibil și până la 1 ianuarie 2005, astfel încât să încurajeze industria să conceapă, să producă și să comercializeze echipamente SRR care să funcționeze în această bandă.
(6)
Sistemele radar cu rază scurtă de acțiune trebuie utilizate acordându-se atenția cuvenită sănătății și siguranței utilizatorului, precum și oricărei alte persoane, ținând seama, în special, de Recomandarea 1999/519/CE a Consiliului din 12 iulie 1999 privind limitarea expunerii publicului larg la câmpurile electromagnetice (0-300 GHz) (5) și de articolul 3.1 litera (a) din Directiva 1999/5/CE a Parlamentului European și a Consiliului din 9 martie 1999 privind echipamentele radio și echipamentele terminale de telecomunicații și recunoașterea reciprocă a conformității lor (6).
(7)
Măsurile prevăzute de prezenta decizie sunt conforme cu avizul Comitetului pentru spectrul radioelectric,
ADOPTĂ PREZENTA DECIZIE:
Articolul 1
Scopul prezentei decizii este de a armoniza condițiile referitoare la disponibilitatea și utilizarea eficace a spectrului radioelectric în banda de 79 GHz pentru sistemele radar cu rază scurtă de acțiune pentru automobile.
Articolul 2
În sensul prezentei decizii, se aplică următoarele definiții:
(a)
prin „bandă de frecvențe radio de 79 GHz” înseamnă banda de frecvențe între 77 și 81 GHz;
(b)
prin „sisteme radar cu rază scurtă de acțiune pentru automobile” înseamnă sistemele cu funcții radar montate pe vehicule rutiere pentru atenuarea gravității coliziunilor și pentru aplicații de siguranță rutieră;
(c)
prin „fără interferențe și fără protecție” înseamnă că nu se poate produce nici o interferență perturbatoare pentru alți utilizatori ai benzii și că nu se poate pretinde nici o protecție contra interferenței perturbatoare provenind de la alte sisteme sau servicii care operează în această bandă.
Articolul 3
Spectrul radioelectric în banda de 79 GHz se desemnează și se pune la dispoziție cât mai curând posibil și la 1 ianuarie 2005, fără interferențe și fără protecție, pentru sisteme radar cu rază scurtă de acțiune pentru automobile.
Densitatea maximă a puterii medii este de -3 dBm/MHz putere echivalentă radiată izotrop (p.e.r.i.), asociată cu o limită de vârf de 55 dBm p.e.r.i.
Densitatea maximă a puterii medii în afara vehiculului, rezultând din funcționarea unui sistem radar cu rază scurtă de acțiune, nu trebuie să depășească -9 dBm/MHz p.e.r.i.
Articolul 4
Prezenta decizie se adresează statelor membre.
Adoptată la Bruxelles, 8 iulie 2004.